Proiect în premieră națională implementat de Consiliul Județean la Salvamont Gorj.
Cea mai performantă ambulanță montană din România este acum operațională în Gorj. Consiliul Județean Gorj a dotat Serviciul Salvamont cu cea mai performantă ambulanță de teren din România. Este destinată intervențiilor în zone montane și alte locuri greu accesibile.
Aceasta reprezintă o premieră națională și a fost concepută în colaborare cu salvamontiștii din Gorj.
Vehiculul, care a fost apreciat și validat de Comisia Tehnică a Comitetului Internațional de Salvare Montană, CISA IKAR, este echipat pentru a transporta până la cinci salvatori și un accidentat, inclusiv cu echipament medical complet și sisteme de salvare adaptate diferitelor tipuri de teren.
Aceasta dispune de tehnologie avansată pentru comunicații și analiză a datelor, inclusiv utilizarea dronelor pentru recunoaștere.